**O‘zbekiston Respublikasining 2023-yil 15-fevraldagi “O‘zbekiston Respublikasining ayrim qonun hujjatlariga mahkumlarning huquqlari va qonuniy manfaatlarini ishonchli himoya qilishga qaratilgan o‘zgartish va qo‘shimchalar kiritish to‘g‘risida”gi O‘RQ-817-son Qonun mazmun-moyihatini yoritish bo‘yicha**

**ANNOTATSIYA**

Prezident tomonidan imzolangan Qonun (OʻRQ–817, 15.02.2022-y.) bilan ayrim qonun hujjatlariga **mahkumlarning huquqlari va qonuniy manfaatlarini** ishonchli himoya qilishga qaratilgan oʻzgartish va qoʻshimchalar kiritildi.

Xususan, **“Fuqarolarning davlat pensiya taʼminoti toʻgʻrisida”**gi Qonunga kiritilgan qoʻshimchaga koʻra, **ozodlikdan mahrum etishga hukm qilingan shaxslar**ning jazoni ijro etish muassasalarida jazoni oʻtash davrida bajaradigan har qanday ishi, agar ushbu ish bajarilgan davr uchun jazoni ijro etish muassasasi tomonidan ijtimoiy soliq toʻlangan boʻlsa, **pensiya tayinlashda ish stajiga qoʻshib hisoblanadi.**

Shuningdek, “**Jinoyat-ijroiya kodeksi”**ga mahkumlarning tuzalish yoʻliga oʻtganligini aniqlash mezonlari kiritildi.

Mahkumlarning tuzalish yoʻliga oʻtganligi komissiya tomonidan har chorak yakunlariga koʻra **quyidagi mezonlardan biri asosida belgilanadi:**

1. Mahkumning mehnatga vijdonan munosabatda boʻlishi, belgilangan mehnat normalarini bajarishi, ongli ravishda mustaqil ishlash koʻnikmalarining shakllanganligi, oʻqishga va kasb-hunar oʻrganishga qiziqishi;
2. Mahkumning jazoni ijro etish muassasalarida tashkil etiladigan madaniy-maʼrifiy tadbirlardagi ishtiroki, uning tashabbusi, boshqa mahkumlarga ibrat boʻlishga intilishi;
3. Mahkumning jazoni ijro etish muassasasida oʻrnatilgan ichki tartib-qoidalariga rioya etishi, mahkumga nisbatan ragʻbatlantirish choralari qoʻllanilganligi, unga intizomiy jazo chorasi qoʻllanilmaganligi.

 Mahkumni tuzalish yoʻliga oʻtgan yoki oʻtmagan deb topish toʻgʻrisidagi **xulosa komissiya tomonidan rasmiylashtiriladi** va mahkumning shaxsiy yigʻmajildiga qoʻshib qoʻyiladi.

Shu bilan birga, ozodlikdan mahrum etishga hukm qilingan shaxslar ishdan bo‘sh soatlarda, tungi dam olish uchun ajratilgan vaqtdan tashqari, **kinofilmlar va teleko‘rsatuvlar ko‘rish, radio eshittirishlar eshitish huquqiga ega bo‘ldi.**

Qonun rasmiy eʼlon qilingan kundan eʼtiboran kuchga kiradi.

**Asos: O‘zbekiston Respublikasining**

**O‘RQ-817-son Qonuni (**15.02.2022-y.)